Vnsen vruntlyken, heilsamen grut in Gode nw vnd tho allen tiden vorgescreuen. Ersamen, lewen vrundes. Juwer erbarheit wy don tho kennende vnd witlik, dat desse iegenwardyghe breffwiser, genant Hans Nacke Pawelsson, heft gewesen vor vnsem rade, dar he vns bekande vnd witlyk dede, dat eme erfgut an gestorwen sy tho Reuel van sines broders wegen Peter, dem Got gnedich sy, vnd nemant neger is dem erfgude wenne he vnd sine broder, vnd eme wol bedarff vnd behoff is, dat he dat eyge vnd vorder mit vrunde rade vnd gunst. Hiir vmme wy juwe riclyke arbarcheit jnnichlyken, gutlyken vnd vruntlyken bidden, dat gy bewysen juwe richlyke doget deme vorbenomeden Hannese vmme vnser bede willen vnd sin eme behylplyk tho vorderende dat erfgut, wes eme børen mach vnd egen van rechtes wegen. Desse sake gelyke, eft sik dat so gefellen wil, wy juwer erwerdicheit vruntlik vnd bereit weder syn. Juwe liiff vnd selle befele wy Gode tho ewigen tiiden. Gescreuen in dem iare vnnses Heren mcdxxj°, des vridages vor mitfasten. Borgermestere vnd rad tho Wyborch etc. Adress: Den ersamen, bescheidenen mannen börgermesteren vnd rade tho Reuel, vnsen leuen vrunden etc.